Document ID: 32006R1104

KOMISSION ASETUS (EY) N:o 1104/2006,
annettu 18 päivänä heinäkuuta 2006,
yhteisön tilastoista annetun neuvoston asetuksen (EY) N:o 322/97 täytäntöönpanosta tieteellisiin tarkoituksiin käytettävien salassapidettävien tietojen käyttöoikeuden osalta annetun asetuksen (EY) N:o 831/2002 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
Hottaa huomioon yhteisön tilastoista 17 päivänä helmikuuta 1997 annetun neuvoston asetuksen (EY) N:o 322/97 (1) ja erityisesti sen 17 artiklan 2 kohdan ja 20 artiklan 1 kohdan,
sekä katsoo seuraavaa:
(1)
Komission asetuksessa (EY) N:o 831/2002 (2) vahvistetaan edellytykset, joiden mukaisesti voidaan myöntää oikeus yhteisön viranomaiselle toimitettujen salassapidettävien tietojen käyttöön, jotta tilastollisten päätelmien tekeminen tieteellisiä tarkoituksia varten olisi mahdollista. Siinä luetellaan ne eri tutkimukset ja tietolähteet, joihin sitä sovelletaan.
(2)
Tutkijat ja koko tiedeyhteisö tarvitsevat tieteellisiä tarkoituksia varten yhä useammin käyttöönsä myös ansiorakennetutkimuksen salassapidettäviä tietoja. Ansiorakennetutkimus käsittää EU:n laajuisia yhdenmukaistettuja rakennetietoja bruttoansioista, palkallisten työtuntien määrästä ja palkallisten lomapäivien vuosittaisesta määrästä; tiedot kerätään joka neljäs vuosi ansioita ja työvoimakustannuksia koskevista rakennetilastoista 9 päivänä maaliskuuta 1999 annetun neuvoston asetuksen (EY) N:o 530/1999 (3) nojalla. Mahdollisuus käyttää näitä salassapidettäviä tietoja hyödyttäisi huomattavasti tutkimustyötä yksilöiden ansioista ja niiden suhteesta työnantajan ominaispiirteisiin. Siksi ansiorakennetutkimus olisi lisättävä asetuksen (EY) N:o 831/2002 luetteloon.
(3)
Tässä asetuksessa säädetyt toimenpiteet ovat tilastosalaisuutta käsittelevän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 831/2002 seuraavasti:
1)
Korvataan 5 artiklan 1 kohta seuraavasti:
”1. Yhteisön viranomainen voi myöntää oikeuden käyttää tiloissaan seuraavassa luetelluista tutkimuksista tai tilastotietolähteistä peräisin olevia salassapidettäviä tietoja:
-
Euroopan yhteisön kotitaloustiedustelu,
-
työvoimatutkimus,
-
yhteisön innovaatiotutkimus,
-
ammatillista täydennyskoulutusta koskeva kyselytutkimus,
-
ansiorakennetutkimus.
Oikeutta käyttää tietyn kansallisen viranomaisen toimittamia tietoja tietyn tutkimushankkeen tarkoituksiin ei kuitenkaan myönnetä, jos tiedot toimittanut kansallinen viranomainen tätä pyytää.”
2)
Korvataan 6 artiklan 1 kohta seuraavasti:
”1. Yhteisön viranomainen voi luovuttaa mikrotason anonyymiä tietoa sisältäviä tietokokonaisuuksia, jotka ovat peräisin seuraavista tutkimuksista tai tilastotietolähteistä:
-
Euroopan yhteisön kotitaloustiedustelu,
-
työvoimatutkimus,
-
yhteisön innovaatiotutkimus,
-
ammatillista täydennyskoulutusta koskeva kyselytutkimus,
-
ansiorakennetutkimus.
Oikeutta käyttää tietyn kansallisen viranomaisen toimittamia tietoja tietyn tutkimushankkeen tarkoituksiin ei kuitenkaan myönnetä, jos tiedot toimittanut kansallinen viranomainen tätä pyytää.”
2 artikla
Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä heinäkuuta 2006.

Labels: 19
7
9
12
15